****

**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ ΚΑΙ**

**ΚΟΙΝΩΝΙΚΩΝ ΑΣΦΑΛΙΣΕΩΝ**

**ΤΜΗΜΑ ΕΠΙΘΕΩΡΗΣΗΣ ΕΡΓΑΣΙΑΣ**

**ΣΤΑΤΙΣΤΙΚΗ ΑΝΑΛΥΣΗ**

**ΓΝΩΣΤΟΠΟΙΗΘΕΝΤΩΝ ΕΡΓΑΤΙΚΩΝ ΑΤΥΧΗΜΑΤΩΝ**

**ΕΤΟΥΣ 2017**

**ΝΟΕΜΒΡΙΟΣ 2018**

**ΑΝΑΛΥΣΗ ΣΤΑΤΙΣΤΙΚΩΝ ΣΤΟΙΧΕΙΩΝ**

**ΓΝΩΣΤΟΠΟΙΗΘΕΝΤΩΝ ΕΡΓΑΤΙΚΩΝ ΑΤΥΧΗΜΑΤΩΝ**

**ΠΟΥ ΣΥΝΕΒΗΚΑΝ ΣΕ ΕΡΓΟΔΟΤΟΥΜΕΝΑ ΠΡΟΣΩΠΑ**

**ΚΑΤΑ ΤΗ ΔΙΑΡΚΕΙΑ ΤΗΣ ΕΡΓΑΣΙΑΣ**

**ΕΤΟΣ 2017**

**1. ΕΙΣΑΓΩΓΗ**

Η παρούσα έκθεση αφορά στην ανάλυση των στατιστικών στοιχείων των ατυχημάτων που συνέβηκαν σε **εργοδοτούμενα πρόσωπα, κατά τη διάρκεια της εργασίας** τους και γνωστοποιήθηκαν στο Τμήμα Επιθεώρησης Εργασίας κατά το έτος 2017

Διευκρινίζεται ότι με βάση τη σχετική νομοθεσία για τη γνωστοποίηση των εργατικών ατυχημάτων, ο εργοδότης είναι υποχρεωμένος να γνωστοποιεί όλα τα εργατικά ατυχήματα που συνέβηκαν στους εργοδοτούμενους του και προκάλεσαν την απουσία τους από την εργασία για περισσότερες από 3 ημερολογιακές ημέρες (εξαιρουμένης της ημέρας του ατυχήματος).

Η ανάλυση αφορά τις πιο κάτω μεταβλητές:

|  |  |
| --- | --- |
|  | ΑΡΜΟΔΙΟ ΕΠΑΡΧΙΑΚΟ ΓΡΑΦΕΙΟ |
|  | ΠΡΩΤΗ ΠΛΗΡΟΦΟΡΗΣΗ ΓΙΑ ΤΟ ΑΤΥΧΗΜΑ |
|  | ΜΕΓΕΘΟΣ ΥΠΟΣΤΑΤΙΚΟΥ |
|  | ΟΙΚΟΝΟΜΙΚΗ ΔΡΑΣΤΗΡΙΟΤΗΤΑ (Κωδικοποίηση EUROSTAT NACE 2) – ΑΡΙΘΜΟΣ ΑΤΥΧΗΜΑΤΩΝ |
|  | ΟΙΚΟΝΟΜΙΚΗ ΔΡΑΣΤΗΡΙΟΤΗΤΑ (Κωδικοποίηση EUROSTAT NACE 2) - ΔΕΙΚΤΗΣ ΣΥΧΝΟΤΗΤΑΣ |
|  | ΦΥΛΟ ΠΑΘΟΝΤΑ |
| 7A. | ΗΛΙΚΙΑ ΠΑΘΟΝΤΑ (ΑΡΙΘΜΟΣ ΑΥΧΗΜΑΤΩΝ) |
| 7Β | ΗΛΙΚΙΑ ΠΑΘΟΝΤΑ (ΔΕΙΚΤΗΣ ΣΥΧΝΟΤΗΤΑΣ) |
| 8. | ΕΠΑΓΓΕΛΜΑ ΠΑΘΟΝΤΑ |
| 9. | ΥΠΗΚΟΟΤΗΤΑ ΠΑΘΟΝΤΑ |
| 10. | ΩΡΑ ΑΤΥΧΗΜΑΤΟΣ |
| 11. | ΗΜΕΡΑ ΑΤΥΧΗΜΑΤΟΣ |
| 12. | ΜΗΝΑΣ ΑΤΥΧΗΜΑΤΟΣ |
| 13. | ΚΑΘΕΣΤΩΣ ΑΠΑΣΧΟΛΗΣΗΣ ΠΑΘΟΝΤΑ |
| 14. | ΕΡΓΑΣΙΑΚΟ ΠΕΡΙΒΑΛΛΟΝ(ΕΙΔΟΣ ΧΩΡΟΥ ΟΠΟΥ ΣΥΝΕΒΗΚΕ ΤΟ ΑΤΥΧΗΜΑ) |
| 15. | ΘΕΣΗ ΕΡΓΑΣΙΑΣ ΠΑΘΟΝΤΑ |
| 16. | ΦΥΣΗ ΚΑΚΩΣΗΣ ΕΞ ΑΙΤΙΑΣ ΤΟΥ ΑΤΥΧΗΜΑΤΟΣ |
| 17. | ΜΕΡΟΣ ΣΩΜΑΤΟΣ ΠΟΥ ΥΠΕΣΤΗ ΚΑΚΩΣΗ |
| 18. | ΑΠΟΚΛΙΣΗ (ΑΦΥΣΙΚΟ ΓΕΓΟΝΟΣ ΠΟΥ ΟΔΗΓΗΣΕ ΣΤΟ ΑΤΥΧΗΜΑ) |
| 19. | ΕΠΑΦΗ - ΤΡΟΠΟΣ ΤΡΑΥΜΑΤΙΣΜΟΥ ΠΑΘΟΝΤΑ |
| 20. | ΥΛΙΚΟΣ ΠΑΡΑΓΟΝΤΑΣ ΕΠΑΦΗΣ ΠΑΘΟΝΤΑ |
| 21. | ΗΜΕΡΕΣ ΠΟΥ ΧΑΘΗΚΑΝ ΕΞ ΑΙΤΙΑΣ ΤΟΥ ΑΤΥΧΗΜΑΤΟΣ – ΔΕΙΚΤΗΣ ΣΟΒΑΡΟΤΗΤΑΣ |

Στο Παράρτημα 1 που επισυνάπτεται, παρατίθενται σχόλια και παρατηρήσεις σε σχέση με τα στοιχεία που έχουν προκύψει από το Μηχανογραφημένο Σύστημα ή από άλλες πηγές, τα οποία αφορούν τις 21 πιο πάνω μεταβλητές και τα οποία περιλαμβάνονται σε 21 αντίστοιχους πίνακες του συνημμένου Παραρτήματος 2. Στο συνημμένο Παράρτημα 3 παρουσιάζονται αντίστοιχα διαγράμματα.

1. **ΣΚΟΠΟΣ**

Η παρούσα έκθεση, η οποία δημοσιεύεται στην Ιστοσελίδα του Τμήματος Επιθεώρησης Εργασίας, έχει σκοπό την ενημέρωση των οποιωνδήποτε ενδιαφερομένων, όπως των Εργοδοτών, των Εργοδοτουμένων, των Κοινωνικών Εταίρων, αλλά και γενικότερα των Επαγγελματιών που δραστηριοποιούνται στον τομέα της Επαγγελματικής Ασφάλειας και Υγείας για την εικόνα που υπήρχε κατά το έτος αναφοράς σε ότι αφορά τον απόλυτο αριθμό των ατυχημάτων, τη συχνότητα και τη σοβαρότητα τους, αλλά και άλλων στοιχείων που χαρακτηρίζουν ένα ατύχημα.

Επίσης η Στατιστική Ανάλυση των Ατυχημάτων αποτελεί προφανώς το πιο σημαντικό εργαλείο που το Τμήμα Επιθεώρησης Εργασίας χρησιμοποιεί στα πλαίσια της προσπάθειας που καταβάλλει για στόχευση και προγραμματισμό των ενεργειών του, για την όσο το δυνατό πιο αποτελεσματική παρακολούθηση και διαχείριση των θεμάτων ασφάλειας και υγείας στους χώρους εργασίας.

**3. ΣΗΜΑΝΤΙΚΑ ΣΥΜΠΕΡΑΣΜΑΤΑ**

Από τη στατιστική ανάλυση των εργατικών ατυχημάτων που γνωστοποιήθηκαν στο Τμήμα Επιθεώρησης Εργασίας κατά το 2017, προκύπτουν τα ακόλουθα σημαντικά συμπεράσματα:

***3.1. Αύξηση Ατυχημάτων***

Κατά την περίοδο 2016-2017 συνεχίσθηκε η αυξητική τάση του αριθμού των ατυχημάτων που γνωστοποιήθηκαν στο Τμήμα Επιθεώρησης Εργασίας (αύξηση 8,7%) σε συνέχεια της αύξησης του αριθμού των ατυχημάτων που παρατηρήθηκε κατά την περίοδο 2015-2016 (αύξηση 19,4%). Η αυξητική αυτή τάση παρατηρείται σε αντίθεση με μία σταδιακή και συνεχή μείωση που παρατηρήθηκε κατά την περίοδο 2008-2013 κατά τη διάρκεια της οποίας υπήρξε μια συνολική μείωση της τάξης του 35%. Σημειώνεται σχετικά ότι κατά την περίοδο 2013-2015 παρατηρήθηκε μια αυξομείωση του αριθμού των ατυχημάτων με αύξηση 5,2% κατά την περίοδο 2013-2014 και μείωση 1,4% κατά την περίοδο 2014-2015.

Σύμφωνα με σχετική ανάλυση που διεξάχθηκε, η αύξηση του αριθμού των ατυχημάτων κατά το έτος 2017 σε σύγκριση με το έτος 2016, οφειλόταν βασικά στην αύξηση που παρατηρήθηκε στους πιο κάτω τομείς οικονομικής δραστηριότητας:

(α) Κατασκευές: 46,5% (2016: 172 ατυχήματα, 2017: 252 ατυχήματα)

(β) Μεταφορές – Αποθήκευση: 14,4% (2016: 132 ατυχήματα, 2017: 151 ατυχήματα)

(γ) Ξενοδοχεία – Εστιατόρια: 9,3% (2016: 518 ατυχήματα, 2017: 566 ατυχήματα)

***3.2. Αύξηση Δείκτη Συχνότητας (Δ.Σ.)***

***Σημ.:*** *Ο Δ.Σ. Ατυχημάτων ορίζεται ως ο αριθμός Ατυχημάτων ανά 100 000 εργοδοτούμενους*

Σε ότι αφορά τους σημαντικότερους τομείς οικονομικής δραστηριότητας, με κριτήριο τον αριθμό των εργαζομένων και τον αριθμό των ατυχημάτων που είχαν κατά το έτος 2017, παρουσίασαν υψηλότερο Δ.Σ., σε σχέση με τον μέσο όρο, (628,12) οι πιο κάτω τομείς:

|  |  |  |
| --- | --- | --- |
| **Τομέας Οικονομικής Δραστηριότητας** | | **Δείκτης Συχνότητας** |
| 1. | Ξενοδοχεία – Εστιατόρια | (1804,50) |
| 2. | Μεταποίηση | (1443,18) |
| 3. | Μεταφορά – Αποθήκευση | (1006,60) |
| 4. | Κατασκευές | (976,33) |

Συγκριτικά με το έτος 2016, στον τομέα των Κατασκευών παρατηρήθηκε σημαντική αύξηση του Δ.Σ. κατά 36,4%, όπως επίσης και του αριθμού ατυχημάτων κατά 46,5% (2016: 172 ατυχήματα, 2017: 252 ατυχήματα).

Μικρότερη αύξηση του Δ.Σ. παρατηρήθηκε επίσης στον τομέα των Ξενοδοχείων – Εστιατορίων κατά 3,1% και στον τομέα της Μεταφοράς – Αποθήκευσης κατά 2,4%.

Στον τομέα της Μεταποίησης παρατηρήθηκε μείωση του Δ.Σ. κατά 5,4% σε αντίθεση με την αύξηση του 27,3% που παρατηρήθηκε κατά την περίοδο 2015-2016.

***3.3. Ατυχήματα Κατά Μέγεθος Υποστατικού***

Κατά το έτος 2017 και σε σύγκριση με το έτος 2016, παρατηρήθηκε μια σημαντική αύξηση τόσο στον αριθμό όσο και στο Δ.Σ. των ατυχημάτων σε υποστατικά όπου εργοδοτούνται από 250 – 499 εργοδοτούμενοι (44,3% και 23,1% αντίστοιχα). Σημειώνεται σχετικά ότι σε αυτή την κατηγορία υποστατικών, κατά την προηγούμενη περίοδο 2015 – 2016 παρατηρήθηκε επίσης σημαντική αύξηση του αριθμού των ατυχημάτων και του Δ.Σ. (76,8% και 98,4% αντίστοιχα)

***3.4. Ατυχήματα Κατά Ηλικιακή Ομάδα***

Όπως και κατά τα προηγούμενα έτη, στην ηλικιακή ομάδα 15 – 24 παρουσιάζεται σημαντικά ψηλότερος Δ.Σ. (1058,60) σε σύγκριση με τις υπόλοιπες ηλικιακές ομάδες αλλά και τον μέσο όρο (603,89).

**3.5. Ατυχήματα – Απόκλιση (Γεγονός που οδήγησε στο ατύχημα)**

Ένα πολύ μεγάλο ποσοστό του συνόλου των ατυχημάτων (64,8%) οφειλόταν στην απώλεια ελέγχου μηχανήματος, μέσου μεταφοράς, εργαλείου κλπ, καθώς επίσης και σε ολίσθηση ή παραπάτημα που οδήγησε σε πτώση (31,4%).

**3.6.** **Ατυχήματα Λόγω Πτώσης**

1. Στο σύνολο των οικονομικών δραστηριοτήτων, ένα μεγάλο ποσοστό των ατυχημάτων 26,3%, σε σύγκριση με 26,4% κατά το έτος 2016, οφειλόταν σε πτώση είτε στο ίδιο επίπεδο είτε από ύψος. Τα αντίστοιχα ποσοστά στον τομέα των κατασκευών ήταν 33,7% σε σύγκριση με 36,6% κατά το έτος 2016.
2. Στο σύνολο των οικονομικών δραστηριοτήτων, τα περισσότερα ατυχήματα που οφείλονταν σε πτώση, αφορούσαν κατά σειρά, πτώση από κλιμακοστάσιο, φορητή κλίμακα, ικρίωμα και εξοπλισμό εργασίας.
3. Στον τομέα των Κατασκευών τα περισσότερα ατυχήματα που οφείλονταν σε πτώση αφορούσαν κατά σειρά πτώση από ικρίωμα, φορητή κλίμακα, δάπεδο εργασίας (εκτός ικριώματος) και κλιμακοστάσιο.

Τμήμα Επιθεώρησης Εργασίας

**ΠΑΡΑΡΤΗΜΑ 1**

**ΣΧΟΛΙΑ - ΠΑΡΑΤΗΡΗΣΕΙΣ**

1. **Αρμόδιο Γραφείο – Επαρχία όπου συνέβηκε το ατύχημα (Πίνακας 1)**

Κατά το έτος 2017 γνωστοποιήθηκαν στα πέντε Επαρχιακά Γραφεία Επιθεώρησης Εργασίας συνολικά 2070 ατυχήματα ως ακολούθως: Λευκωσίας 32,6%, Λεμεσού, 28,4%, Λάρνακας 13,6%, Πάφου 15,7% και Αμμοχώστου 9,7%.

Σύμφωνα με τον αριθμό των εργαζομένων στις διάφορες Επαρχίες, (Έρευνα Εργατικού Δυναμικού 2017, κατά τόπο διαμονής), οι Δ.Σ.. κατά Επαρχία παρουσιάζονται ως εξής:

|  |  |  |  |
| --- | --- | --- | --- |
| **Επαρχία** | **Αριθμός**  **Εργαζομένων** | **Αριθμός**  **Ατυχημάτων** | **Δείκτης Συχνότητας** |
| Λευκωσία | 135296 | 675 | 498,91 |
| Λεμεσός | 92961 | 587 | 631,45 |
| Λάρνακα | 53424 | 282 | 527,85 |
| Πάφος | 31487 | 325 | 1032,17 |
| Αμμόχωστος | 16389 | 201 | 1226,43 |
| **ΣΥΝΟΛΟ** | **329557** | **2070** | **628,12** |

Στη βάση των πιο πάνω στοιχείων, φαίνεται ότι κατά σειρά, στις επαρχίες Αμμoχώστου, Πάφου και Λεμεσού, ο Δ.Σ. παρουσιάζεται ψηλότερος από το μέσο όρο (628,12), ενώ στις Επαρχίες Λευκωσίας και Λάρνακας χαμηλότερος. Κατά το έτος 2016 οι Δ.Σ., κατά σειρά, είχαν ως ακολούθως: Αμμόχωστος (1098,42), Πάφος (791,42), Λεμεσός (631,72), Λάρνακα (609,42), και Λευκωσία (480,97), με μέσο όρο Δ.Σ. το 603,89.

Σημειώνεται ιδιαίτερα η σημαντική αύξηση του Δ.Σ. στις Επαρχίες Πάφου (30%) και Αμμοχώστου (12%) και η μείωση του στην Επαρχία Λάρνακας (13%). Στις υπόλοιπες Επαρχίες δεν σημειώθηκε σημαντική διαφοροποίηση.

1. **Πρώτη πληροφόρηση για το ατύχημα (Πίνακας 2)**

Από τα στοιχεία του σχετικού πίνακα προκύπτει ότι η συντριπτική πλειοψηφία των ατυχημάτων του έτους 2017 γνωστοποιήθηκε στα αρμόδια Επαρχιακά Γραφεία του Τμήματος Επιθεώρησης Εργασίας από τις γνωστοποιήσεις (προφορικές ή γραπτές) των ίδιων των εργοδοτών (97,0%). Ένα πολύ μικρό ποσοστό των ατυχημάτων ήρθε εις γνώση του Τμήματος Επιθεώρησης Εργασίας μέσω των Υπηρεσιών Κοινωνικών Ασφαλίσεων (1,6%) και το υπόλοιπο ποσοστό του 1,4% μέσω άλλων πηγών.

1. **Μέγεθος Υποστατικού (Πίνακας 3)**

Από τα στοιχεία του σχετικού πίνακα φαίνεται ότι το μεγαλύτερο ποσοστό των ατυχημάτων (31,3%), όπως και κατά το έτος 2016 (31,4%), συνέβηκε σε υποστατικά όπου απασχολούνταν από 50 - 249 πρόσωπα. Ακολουθούν τα υποστατικά με 10 - 49 πρόσωπα (31,1%) και ακολουθούν τα υποστατικά με 1 - 9 πρόσωπα (28,0%).

Στον πίνακα που ακολουθεί φαίνεται ο αριθμός εργαζομένων ανά μέγεθος υποστατικού, σύμφωνα με τα στοιχεία του Μητρώου Επιχειρήσεων 2017 της Στατιστικής Υπηρεσίας, καθώς επίσης και ο αντίστοιχος Δ.Σ. Ατυχημάτων για τα έτη 2015, 2016 και 2017.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Μέγεθος Υποστατικών** | **Αρ. Εργαζομένων** | | | **Αρ. Ατυχημάτων** | | | **Δείκτης Συχνότητας** | | |
| **2017** | **2016** | **2015** | **2017** | **2016** | **2015** | **2017** | **2016** | **2015** |
| 1 - 9 | **119699** | 113525 | 125817 | **581** | 574 | 644 | **485,4** | 505,6 | 511,9 |
| 10 - 49 | **118538** | 116115 | 103720 | **644** | 588 | 399 | **543,3** | 506,4 | 384,7 |
| 50 - 249 | **74530** | 71618 | 63051 | **647** | 599 | 453 | **868,1** | 836,4 | 718,5 |
| 250 - 499 | **10062** | 8587 | 9637 | **176** | 122 | 69 | **1749,2** | 1420,8 | 716,0 |
| ≥500 | **6728** | 5609 | 5246 | **22** | 22 | 31 | **327,0** | 392,2 | 590,9 |
| **ΣΥΝΟΛΟ / ΜΕΣΟΣ ΟΡΟΣ** | **329557** | 315454 | 307471 | **2070** | 1905 | 1596 | **628,1** | 603,9 | 519,1 |

Σύμφωνα με τα στοιχεία του πιο πάνω πίνακα, οι ψηλότεροι Δ.Σ. Ατυχημάτων κατά το έτος 2017, παρουσιάστηκαν κατά σειρά στις κατηγορίες υποστατικών όπου απασχολούνταν 250 – 499 και 50 – 249 (1749,2 και 868,1 αντίστοιχα) σε σχέση με τον μέσο όρο (628,1). Ακολουθούν τα υποστατικά με αριθμό απασχολουμένων 10 - 49 (543,3), τα υποστατικά με αριθμό απασχολουμένων 1 μέχρι 9 (485,4) και τέλος τα υποστατικά με αριθμό εργαζομένων πέραν των 500 (327,0). Συγκρίνοντας τα αποτελέσματα του έτους 2017 με αυτά του 2016, παρατηρείται ότι ο Δ.Σ. παρουσιάζει αύξηση σε όλες τις κατηγορίες υποστατικών εκτός τις κατηγορίες ≥ 500 όπου παρατηρήθηκε σχετικά σημαντική μείωση της τάξης του 16,6% και σε υποστατικά με 1 – 9 εργοδοτούμενους όπου παρατηρήθηκε ελαφρά μείωση της τάξης του 4,0%. Σημειώνεται ιδιαίτερα η σημαντική αύξηση του Δ.Σ., κατά 23,1% που παρατηρήθηκε στην κατηγορία υποστατικού όπου απασχολούνται 250 – 499 εργαζόμενοι.

Η μεταβολή του Δ.Σ. κατά την περίοδο 2015 – 2017 έχει ως εξής

|  |  |
| --- | --- |
| **Μέγεθος Υποστατικών** | **Αύξηση / Μείωση**  **Δείκτη Συχνότητας 2015 -2017** |
| 1 - 9 | Μείωση 5,2% |
| 10 - 49 | Αύξηση 41,2% |
| 50 - 249 | Αύξηση 20,8% |
| 250 - 499 | Αύξηση 144,3% |
| ≥500 | Μείωση 44,6% |
| Σύνολο υποστατικών | Αύξηση 21,0% |

Τα στοιχεία του πιο πάνω πίνακα φανερώνουν μεγάλη αύξηση του Δ.Σ. στα υποστατικά όπου απασχολούνται από 250 - 499 και 10 - 49 εργοδοτούμενοι (144,3% και 41,2% αντίστοιχα) και μικρότερη (20,8% στα υποστατικά όπου απασχολούνται 50-249 εργοδοτούμενοι. Σχετικά μεγάλη μείωση, της τάξης του 44,6%, παρατηρείται στον Δ.Σ. Ατυχημάτων στα υποστατικά που απασχολούν περισσότερους από 500 εργοδοτούμενους και ελαφρά μείωση (5,2%) στα υποστατικά που απασχολούν από 1-9 εργοδοτούμενους.

1. **Οικονομική Δραστηριότητα – Αριθμός Ατυχημάτων (Πίνακας 4)**

Σύμφωνα με τα σχετικά στοιχεία ο μεγαλύτερος αριθμός ατυχημάτων κατά το έτος 2017, όπως και κατά το έτος 2016, συνέβηκε στον τομέα Ξενοδοχείων – Εστιατόριων (566, 27,3%) και ακολουθούν ο τομέας της Μεταποίησης (357, 17,2%), το Χονδρικό και Λιανικό Εμπόριο (286, 13,8%) και οι Κατασκευές (252, 12,2%). Σημειώνεται ιδιαίτερα η αύξηση του ποσοστού των ατυχημάτων στον τομέα των Κατασκευών, σε σχέση με το προηγούμενο έτος (2016: 9,0% - 2017: 12,2%) σε αντίθεση με τη συνεχή πτώση που παρατηρήθηκε κατά την περίοδο 2012 - 2016 (2012: 18,8%, 2013: 16,3%, 2014: 11,4%, 2015: 9,8%, 2016: 9,0%).

1. **Οικονομική Δραστηριότητα – Δείκτης Συχνότητας (Πίνακας 5)**

Σε ότι αφορά το Δ.Σ. Ατυχημάτων, ο ψηλότερος δείκτης, όπως και κατά το 2016, παρουσιάζεται στον Τομέα των Ξενοδοχείων – Εστιατορίων (1804,50), και ακολουθούν οι τομείς της των Ορυχείων και Μεταλλείων (1515,15), της Μεταποίησης (1443,18), της Μεταφοράς και Αποθήκευσης (1006,60) και των Κατασκευών (976,33)

Σε σύγκριση με το έτος 2016, κατά το έτος 2017 παρατηρήθηκε αύξηση του μέσου όρου του Δ.Σ. κατά 4%.

1. **Φύλο Παθόντα (Πίνακες 6Α και 6Β)**

Το 72,8% των ατυχημάτων συνέβηκε σε άνδρες και το υπόλοιπο 27,2% σε γυναίκες. Σημειώνεται ότι τα αντίστοιχα ποσοστά απασχόλησης ήταν, σύμφωνα με την Έρευνα Εργατικού Δυναμικού 2017 της Στατιστικής Υπηρεσίας, 50,4% άνδρες και 49,6% γυναίκες και ο αντίστοιχος Δ.Σ. 906,97 και 344,93 (Σημ.: Μέσος Όρος: 628,12).

Στον Πίνακα 6Β παρουσιάζεται ο Δ.Σ. τόσο συνολικά όσο και κατά φύλο για κάθε ξεχωριστό τομέα οικονομικής δραστηριότητας. Από τα στοιχεία του πίνακα φαίνεται ότι, όπως και κατά το έτος 2016, αλλά και τα προηγούμενα έτη, στις πλείστες οικονομικές δραστηριότητες ο Δ.Σ. για τους άνδρες παρουσιάζεται ψηλότερος από τον αντίστοιχο για τις γυναίκες.

1. **Ηλικία Παθόντα (Πίνακες 7Α και 7Β)**

Το μεγαλύτερο ποσοστό των ατυχημάτων συνέβηκε στις ηλικίες των 25 - 44 (1002 ατυχήματα, 48,4%) και ακολουθούν οι ηλικίες των 45 - 64 (780, 37,7%) και οι ηλικίες 18 - 24 (269, 13,0%). Ανάλογη ήταν η εικόνα και κατά το έτος 2016.

Ο υψηλότερος Δ.Σ. παρουσιάζεται κατά σειρά στις ηλικιακές ομάδες 15 - 24 (1100,3), 45 - 64 (677,4) και ακολουθούν οι ηλικιακές ομάδες 25 – 44 (541,2) και 65+ (249,9).

1. **Επάγγελμα Παθόντα (Πίνακας 8)**

Το μεγαλύτερο ποσοστό των ατυχημάτων κατά το έτος 2017, όπως κατά το έτος 2016 συνέβηκε στην ομάδα των ανειδίκευτων εργατών (41,4%) και ακολουθεί η ομάδα των πωλητών και απασχολούμενων στην παροχή υπηρεσιών με ποσοστό (20,2%).

1. **Υπηκοότητα Παθόντα (Πίνακας 9)**

Το 70,19% των ατυχημάτων συνέβηκε σε Κύπριους, 24,69% σε πολίτες άλλων Κρατών Μελών της Ευρωπαϊκής Ένωσης (Ε.Ε.), και το υπόλοιπο 5,12% σε αλλοδαπούς εκτός Ε.Ε.. Λαμβάνοντας υπόψη τον αντίστοιχο αριθμό εργοδοτουμένων (στοιχεία από την Έρευνα Εργατικού Δυναμικού της Στατιστικής Υπηρεσίας), ο Δ.Σ. κατά υπηκοότητα παρουσιάζεται ως εξής:

|  |  |  |  |  |
| --- | --- | --- | --- | --- |
| **Υπηκοότητα** | **Αριθμός**  **Ατυχημάτων** | **Αριθμός Εργοδοτούμενων** | **Δείκτης Συχνότητας** | |
| Κύπριοι | 1453 | 260769 | 557,20 | (569,66) |
| Πολίτες άλλων Κρατών Μελών Ε.Ε. | 511 | 42736 | 1195,71 | (984,87) |
| Αλλοδαποί εκτός Ε.Ε. | 106 | 26052 | 406,88 | (308,80) |
| **ΣΥΝΟΛΟ / ΜΕΣΟΣ ΟΡΟΣ** | **2070** | **329557** | **628,12** | **(603,89)** |

***Σημ.:*** *Στην παρένθεση εμφανίζονται τα αντίστοιχα στοιχεία για το έτος 2016*

Σύμφωνα με τα πιο πάνω στοιχεία, ο Δ.Σ. των ατυχημάτων που συνέβηκαν σε αλλοδαπούς εργαζόμενους που προέρχονται από χώρες εκτός Ε.Ε., παρουσιάζεται αρκετά πιο χαμηλός (406,88) από τον αντίστοιχο μέσο όρο για το σύνολο των εργοδοτούμενων (628,12), σε αντίθεση με το Δ.Σ. για τους εργαζόμενους που προέρχονται από άλλα Κράτη Μέλη της Ε.Ε. που παρουσιάζεται αρκετά ψηλότερος από τον μέσο όρο (1195,71). Ο Δ.Σ. για τους Κύπριους εργοδοτούμενους παρουσιάζεται ελαφρώς χαμηλότερος από τον μέσο όρο (557,20).

Συγκρίνοντας τα πιο πάνω αποτελέσματα με αυτά της προηγούμενης χρονιάς παρατηρείται ελαφρά μείωση του Δ.Σ. για τους Κύπριους εργαζόμενους (2,19%) και αύξηση για τους αλλοδαπούς εργαζόμενους εκτός Ε.Ε. (31,8%) και τους εργαζόμενους από άλλα Κράτη Μέλη της Ε.Ε. (21,4%).

1. **Ώρα ατυχήματος (Πίνακας 10)**

Από τα σχετικά στοιχεία φαίνεται ότι τα περισσότερα ατυχήματα συνέβηκαν κατά τη χρονική περίοδο από 11:00 – 11:59 π.μ. (248 ατυχήματα, 12,0%) και ακολουθούν τα ατυχήματα που συνέβηκαν κατά τη χρονική περίοδο από 10:00 – 10:59 π.μ. (239 ατυχήματα, 11,5%).

Κατά την χρονική περίοδο 09:00 – 11:59 π.μ. συνέβηκε το 32,9% των ατυχημάτων.

1. **Ημέρα ατυχήματος (Πίνακας 11)**

Τα ατυχήματα κατανέμονται στις 5 εργάσιμες καθημερινές μέρες της εβδομάδας κατά ένα ίδιο περίπου ποσοστό που κυμαίνεται στο 16,5% έως 17,8% σε αντίθεση με το Σάββατο (9,1%) και την Κυριακή (6,3%).

1. **Μήνας ατυχήματος (Πίνακας 12)**

Η κατανομή των ατυχημάτων κατά μήνα ποικίλει, με το μεγαλύτερο ποσοστό να έχει γνωστοποιηθεί, κατά τους μήνες Ιούνιο και Ιούλιο με ένα ποσοστό της τάξης του 10,2% ενώ τα λιγότερα ατυχήματα φαίνεται να γνωστοποιήθηκαν κατά τον μήνα Φεβρουάριο σε ποσοστό (5,7%).

1. **Καθεστώς απασχόλησης Παθόντα (Πίνακας 13)**

Σχεδόν το σύνολο των εργατικών ατυχημάτων (99,90%) αφορούσαν εργοδοτούμενους σε μόνιμη ή έκτακτη απασχόληση. Γνωστοποιήθηκαν μόνο 2 ατυχήματα που αφορούσαν άλλες κατηγορίες εργαζομένων.

1. **Εργασιακό περιβάλλον (Πίνακας 14)**

Το μεγαλύτερο ποσοστό ατυχημάτων κατά το 2017 συνέβηκε, όπως και κατά το 2016 σε χώρους τριτογενών δραστηριοτήτων όπως γραφεία, χώροι ψυχαγωγίας κλπ (40,8%). Ακολουθούν τα ατυχήματα σε χώρους βιομηχανικών εγκαταστάσεων (20,7%), τα ατυχήματα σε δημόσιους χώρους (17,0%) και τα ατυχήματα σε χώρους εργοταξίων και λατομείων (14,1%). Αθροιστικά τα ατυχήματα στους τέσσερις αυτούς χώρους αφορούν το 92,6% του συνόλου των ατυχημάτων. Σημειώνεται ως αρνητικό στοιχείο, σε σύγκριση με το 2016, η αύξηση κατά 3,6%, επί του συνόλου, στα ατυχήματα που συνέβησαν σε χώρους εργοταξίων.

1. **Θέση εργασίας Παθόντα (Πίνακας 15)**

Σύμφωνα με τα σχετικά στοιχεία, το 76,5% των ατυχημάτων αφορούσε ατυχήματα που συνέβηκαν ενώ ο εργαζόμενος βρισκόταν στη συνήθη θέση εργασίας του, ενώ ένα επίσης μεγάλο ποσοστό της τάξης του 23,2% συνέβηκε σε περιστασιακή ή κινητή θέση εργασίας. Διευκρινίζεται ότι στην κατηγορία «περιστασιακή ή κινητή θέση εργασίας» συμπεριλαμβάνονται και όλες οι θέσεις εργασίας σε εργοτάξια.

1. **Φύση Κάκωσης εξαιτίας του ατυχήματος (Πίνακας 16)**

Ένα συνολικό ποσοστό των ατυχημάτων της τάξης του 87,8% είχε ως αποτέλεσμα, κατά σειρά, τραυματισμό που αφορούσε (α) τραύματα και επιφανειακές κακώσεις (45,4%), (β) κατάγματα (27,3%) και (γ) εξαρθρήματα, διαστρέμματα και εξαρθρώσεις (15,1%). Οι ακρωτηριασμοί καταλαμβάνουν μικρό ποσοστό του συνόλου των περιπτώσεων (1,3% = 27 ατυχήματα σε σύνολο 2070). Ωστόσο τα ατυχήματα αυτά προκαλούν απουσίες μεγάλου χρονικού διαστήματος από την εργασία, λόγω της σοβαρότητας του τραυματισμού (πρόκληση ολικής ανικανότητας και μόνιμης αποχής από την εργασία ή μερικής ανικανότητας με συνήθως μακράν περίοδο απουσίας από την εργασία).

1. **Μέρος σώματος που υπέστη κάκωση (Πίνακας 17)**

Ένα πολύ μεγάλο ποσοστό των ατυχημάτων (72,8%) αφορούσε τραυματισμούς στα άνω ή κάτω άκρα και ακολουθούν με ένα μικρότερο ποσοστό (7,6%) οι τραυματισμοί στο μέρος του προσώπου και της κεφαλής.

1. **Απόκλιση (αφύσικο γεγονός που οδήγησε στο ατύχημα) (Πίνακας 18)**

Από το σύνολο των 2070 ατυχημάτων που γνωστοποιήθηκαν κατά το έτος 2017, 1342 ατυχήματα, δηλαδή ποσοστό 64,8%, προκλήθηκαν είτε (α) λόγω απώλειας ελέγχου μηχανήματος, μέσου μεταφοράς κλπ, (33,4%) ή (β) από ολίσθηση ή παραπάτημα του θύματος που οδήγησε σε πτώση (31,4%).

1. **Επαφή – Τρόπος τραυματισμού Παθόντα (Πίνακας 19)**

Το μεγαλύτερο ποσοστό των ατυχημάτων (33,9%) προέκυψε ως αποτέλεσμα οριζόντιας ή κατακόρυφης πρόσκρουσης του θύματος με σταθερό αντικείμενο, ένα ποσοστό της τάξης του 23,8% από πλήγμα από κινούμενο αντικείμενο ή σύγκρουση με κινούμενο αντικείμενο. και ένα άλλο ποσοστό της τάξης του 23,3% από επαφή με οξύ, αιχμηρό, τραχύ ή αδρό υλικό παράγοντα

**19Α Κατακόρυφη πρόσκρουση – πτώση από ύψος (Πίνακας 19Α)**

Αναλύοντας τα ατυχήματα που προέκυψαν ως αποτέλεσμα κατακόρυφης πρόσκρουσης του θύματος με σταθερό αντικείμενο λόγω πτώσης από ύψος και όπως φαίνεται σχετικά στον Πίνακα 19Α, η εικόνα έχει ως εξής:

**(α) Όλοι οι τομείς οικονομικής δραστηριότητας**

Από το σύνολο των 2070 ατυχημάτων, 544 ατυχήματα, δηλαδή ποσοστό 34,1%, αφορούσαν ατυχήματα που προέκυψαν λόγω πτώσης, από τα οποία 274 ατυχήματα (ποσοστό 50,4%) αφορούσαν πτώση στο ίδιο επίπεδο και τα υπόλοιπα 270 (49,6%) αφορούσαν πτώση από ύψος.

Από το σύνολο των 270 ατυχημάτων που αφορούσαν πτώση από ύψος, 201 (74,4%) αφορούσαν πτώση από ύψος μικρότερο των 2 μέτρων και 69 ατυχήματα (25,6%) πτώση από ύψος ίσο ή μεγαλύτερο των 2 μέτρων.

Πιο συγκεκριμένα, τα περισσότερα από τα 201 ατυχήματα που αφορούσαν πτώση από ύψος μικρότερο των 2 μέτρων, συνέβησαν κατά σειρά λόγω πτώσης από κλιμακοστάσιο (64 – 31,8%), από φορητή κλίμακα (39 – 19,4%) και από εξοπλισμό εργασίας (21 – 10,4%).

Σε ότι αφορά τα 69 ατυχήματα που αφορούσαν πτώση από ύψος ίσο ή μεγαλύτερο των 2 μέτρων, τα περισσότερα συνέβησαν κατά σειρά λόγω πτώσης από φορητή κλίμακα (15 – 21,7%), από ικρίωμα (14 – 20,3%) και από κλιμακοστάσιο (11 – 15,9%) κ.λπ.

**(β) Τομέας Κατασκευών**

Από το σύνολο των 252 ατυχημάτων που συνέβησαν στον τομέα των κατασκευών, 85 ατυχήματα, δηλαδή ποσοστό 33,7% αφορούσαν ατυχήματα που προέκυψαν λόγω πτώσης, εκ των οποίων 15 ατυχήματα (17,6%) αφορούσαν πτώση στο ίδιο επίπεδο και 70 (82,4%) πτώση από ύψος.

Από το σύνολο των 70 ατυχημάτων που αφορούσαν πτώση από ύψος, 41 ατυχήματα (58,6%) αφορούσαν πτώση από ύψος μικρότερο των 2 μέτρων και 29 ατυχήματα (41,4%) πτώση από ύψος ίσο ή μεγαλύτερο των 2 μέτρων.

Πιο συγκεκριμένα, τα περισσότερα από τα 41 ατυχήματα που αφορούσαν πτώση από ύψος μικρότερο των 2 μέτρων, συνέβησαν κατά σειρά λόγω πτώσης, από φορητή κλίμακα (13 – 31,7%), από κλιμακοστάσιο (9 – 22,0%), από ικρίωμα (8 – 19,5%), κ.λπ.

Σε ότι αφορά τα 29 ατυχήματα που αφορούσαν πτώση από ύψος ίσο ή μεγαλύτερο των 2 μέτρων, αυτά συνέβησαν κατά σειρά λόγω πτώσης από ικρίωμα (10 – 34,5%), από δάπεδο εργασίας (εκτός ικριώματος) (7 – 24,1%), από φορητή κλίμακα (5 – 17,2%), κ.λπ.

1. **Υλικός παράγοντας επαφής Παθόντα (Πίνακας 20)**

Το μεγαλύτερο ποσοστό των ατυχημάτων (28,6%) προέκυψε ως αποτέλεσμα επαφής του θύματος με κτήρια, κατασκευές ή επιφάνειες, ένα μικρότερο ποσοστό (19,8%), λόγω επαφής με υλικά, αντικείμενα, προϊόντα κ.λπ. και ένα άλλο ποσοστό (12,8%) ως αποτέλεσμα επαφής με χερσαία οχήματα.

1. **Ημέρες που χάθηκαν εξαιτίας του ατυχήματος - Δείκτης Σοβαρότητας (Πίνακας 21)**

Οι μέρες απουσίας από την εργασία λόγω ατυχήματος χαρακτηρίζουν τη σοβαρότητα του ατυχήματος.

Στον σχετικό Πίνακα 21 φαίνεται ο μέσος όρος των ημερών απουσίας ανά οικονομική δραστηριότητα, για τα ατυχήματα που γνωστοποιήθηκαν στο Τμήμα Επιθεώρησης Εργασίας κατά το έτος 2017, καθώς επίσης και τα αντίστοιχα αποτελέσματα για τα έτη 2015 και 2016. Σύμφωνα με τα στοιχεία αυτά, ο μέσος όρος των ημερών απουσίας στο σύνολο των οικονομικών δραστηριοτήτων κατά το έτος 2017 ήταν 23 σε σύγκριση με επίσης 23 κατά το έτος 2016 και 24 κατά το έτος 2015. Όπως φαίνεται στο σχετικό Διάγραμμα 21, σε ότι αφορά τις πιο σημαντικές οικονομικές δραστηριότητες, τα πιο σοβαρά ατυχήματα συνέβηκαν κατά σειρά στους πιο κάτω τομείς:

|  |  |  |
| --- | --- | --- |
| * Κατασκευές | 28 | (26) (31) |
| * Μεταποίηση | 26 | (24) (25) |
| * Χονδρικό και λιανικό εμπόριο | 24 | (24) (23) |
| * Ξενοδοχεία Εστιατόρια | 17 | (19) (18) |

***Σημ.:*** *Στην παρένθεση φαίνεται ο αντίστοιχος μέσος όρος των ημερών απουσίας κατά τα έτη 2016 – 2015*

Από τα στοιχεία του Πίνακα 21 παρατηρείται ότι ο μέσος όρος των ημερών απουσίας στο σύνολο των οικονομικών δραστηριοτήτων παρέμεινε ο ίδιος όπως και κατά το προηγούμενο έτος 2016, δηλαδή 23 ημέρες ανά ατύχημα. Παρατηρείται μικρή αύξηση στον τομέα των Κατασκευών από 26 σε 28 ημέρες και μικρή μείωση στον τομέα των Ξενοδοχείων – Εστιατορίων από 19 σε 17.

-------------------------------------------------------

**ΠΑΡΑΡΤΗΜΑ 2**

**ΠΙΝΑΚΕΣ**

















































**ΠΑΡΑΡΤΗΜΑ 3**

**ΔΙΑΓΡΑΜΜΑΤΑ**























































